Kurikan Ryhti

Kurikan Ryhti (KuRy) on vuonna 1917 perustettu kurikkalainen urheiluseura. Nimenä oli alun perin Kurikan nuorisoseuran voimistelu- ja urheiluosasto Ryhti. Sisällissotaa seuranneen hiljaiselon jälkeen seuran toiminta piristyi vuonna 1922, ja nimi muutettiin muotoon Voimistelu- ja urheiluseura Kurikan Ryhti, joka lyhentyi nykyiseksi vuonna 2002. Seuran tunnuksen on suunnitellut arkkitehti Ahto Virtanen.

Kurikan Ryhdin tunnetuimpia urheilijoita ovat olympialaisissa edustaneet hiihtäjä Juha Mieto, yhdistetyn Keijo Kuntola sekä yleisurheilijat Reino Kuivamäki, Aulis Reinikka ja Ilmari Reinikka.

 Jaostot 

Kurikan Ryhti aloitti toimintansa yleisurheilusta ja seuraavana jaostona perustettiin hiihto. Nykyisin jaostoja on pitkälti toistakymmentä. Jaostoja on perustettu seuraaville urheilulajeille: ampumahiihto, hiihto, jalkapallo, jousiammunta, jääkiekko, lentopallo, salibandy, sulkapallo, uinti, yleisurheilu ja kamppailu-urheilu. Jääkiekossa KuRy pelaa II-divisioonassa Keskimaan lohkossa. Seuran pääsarjatasolla pelanneita kasvatteja ovat Heikki Harju ja Joni Isomäki.

Ryhdin pesäpalloilijat perustivat 1970-luvun alussa erikoisseuran nimellä Kurikka-Pesis.Järvinen, s. 465 Suunnistusjaos erkani vuonna 1980 omaksi seurakseen, joka sai nimen Rasti-Kurikka.Järvinen, s. 405–406 Myös tennis- ja judojaokset ovat erkaantuneet omiksi erikoisseuroikseen.Järvinen, s. 428, 446, 466, 468 Tennisjaoksesta tuli Kurikka Tennis-Club ja judojaoksesta Kurikan Seibukan.

 Kurikan Ryhdin olympiaurheilijat
Ilmari Reinikka osallistui vuonna 1932 Los Angelesin olympialaisissa korkeushyppyyn. Hän oli paras eurooppalainen tuloksella 194 ja sijoittui viidenneksi.Järvinen, s. 80 ja takakansi

Aulis Reinikka edusti Suomea vuonna 1936 Berliinissä. Hän oli kymmenottelun 11:s.Järvinen, s. 106 ja takakansi Pariisin Euroopan-mestaruuskilpailuissa 1938 hän oli seiväshypyssä kuudes.Järvinen, s. 114 Samana vuonna hän ylitti seiväshypyssä 400 cm:n rajan toisena suomalaisena.Järvinen, s. 113

Reino Kuivamäki oli Suomen edustajana Lontoon olympialaisissa 1948 ja Helsingissä 1952 moukarinheitossa.Järvinen, s. 141 ja takakansi

Keijo Kuntola oli Suomen edustaja ampumahiihdossa Lake Placidin talviolympialaisissa 1980.Järvinen, s. 393 ja takakansi Kuntola voitti seitsemän nuorten MM-mitalia. Näistä kaksi on kultaisia.Järvinen, s. 387

Tunnetuin kurikkalainen olympiaedustaja on Juha Mieto. Mieto edusti Suomea Sapporossa 1972, Innsbruckissa 1976, Lake Placidissa 1980 ja Sarajevossa 1984. Innsbruckista Mieto sai viestikultaa, ja Lake Placidissa hän jäi 15 kilometrillä sadasosasekunnin erolla hopealle. Hän sai henkilökohtaisen hopeamitalin myös Lake Placidin 50 kilometrin hiihdosta. Hän saavutti kaikkiaan viisi olympia- ja neljä MM-mitalia.Järvinen, s. 246–247, 259–260, 264–265, 269–270 ja takakansi Mieto saavutti urallaan 19 Suomen-mestaruutta.

 Muita menestyjiä 

Yleisurheilussa Kurikan Ryhdin SM-mitalisteja Reinikoiden ja Kuivamäen lisäksi olivat muun muassa 1940-luvulla korkeushyppääjä Martti Lipasti, pikajuoksija Veli Piirto ja kiekonheittäjä Martta Keski-Nikkola, 1950-luvulla pituushyppääjä Heimo Ylinen, 1960-luvulla korkeushyppääjä Esko Ala-Äijälä sekä 1980-luvulla 400 metrin juoksija Timo Kiviniemi.Järvinen, s. 131, 143, 150, 157–159, 173, 192 Nopeuslaskussa Jyrki Jokipii saavutti MM-hopeaa 1999 ja MM-pronssia 2000.Järvinen, s. 473–474 Judossa Ryhdin Seibukan-joukkue nousi mestaruussarjaan vuonna 1989.Järvinen, s. 440 Juhani Tanayama voitti Suomen-mestaruuden vuonna 1993,Järvinen, s. 446 ja Tiina Kaistila saavutti SM-mitaleja jo 1980-luvulla.Järvinen, s. 428 Jousiammunnassa Antti Mansukoski voitti Suomen-mestaruuden sekä hallissa että ulkoradoilla vuonna 2008, ja hallikilpailuissa Ryhti voitti myös joukkuemestaruuden.Järvinen, s. 426

 Lähteet 


 Viitteet 

 Aiheesta muualla 



Luokka:Kurikkalaiset urheiluseurat
Luokka:Suomalaiset urheilun yleisseurat
Luokka:Vuonna 1917 perustetut urheiluseurat